EURÓPSKA KOMISIA V Bruseli19. 4. 2016 COM(2016) 179 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Akčný plán EÚ pre elektronickú verejnú správu na roky 2016 – 2020 Urýchlenie digitálnej transformácie verejnej správy







{SWD(2016) 108 final}

{SWD(2016) 109 final}



1.Úvod Spoločným úsilím na úrovni Európskej únie možno dosiahnuť zvýšenie dostupnosti a využívania služieb elektronickej verejnej správy, čo má za následok rýchlejšie a lacnejšie digitálne verejné služby, ktoré sa viac orientujú na používateľa. Bezproblémové cezhraničné digitálne verejné služby prispievajú ku konkurencieschopnosti a vytvárajú z EÚ príťažlivejšie miesto na investovanie a život. V stratégii jednotného digitálneho trhu v Európe sa oznamuje začiatok nového akčného plánu pre elektronickú verejnú správu na roky 2016 – 2020, ktorého cieľom je odstrániť existujúce digitálne prekážky na ceste k jednotnému digitálnemu trhu a zabrániť ďalšej roztrieštenosti v kontexte modernizácie verejnej správy. Tento akčný plán EÚ pre elektronickú verejnú správu má byť nástrojom na zjednotenie úsilia. Zatiaľ čo členské štáty vykonávajú svoje vlastné stratégie a činnosti, v tomto akčnom pláne založenom na spoločnej dlhodobej vízii sa stanovuje viacero zásad, ktoré by sa mali v budúcich iniciatívach zohľadniť, aby sa podnikom, občanom a samotnej verejnej správe poskytli značné výhody vyplývajúce z používania elektronickej verejnej správy. Akčný plán vytvára priestor pre dynamický a pružný prístup, aby sa udržal krok s rýchlo sa meniacim prostredím. Okrem opatrení uvedených v tomto akčnom pláne sa môžu navrhnúť ďalšie opatrenia, a to buď zo strany Komisie alebo zainteresovaných strán vrátane členských štátov. Všetky opatrenia pod vedením Komisie sa pripravia v súlade s normami Komisie pre lepšiu právnu reguláciu. Akčný plán bude slúžiť ako katalyzátor pri koordinácii úsilia verejného sektora o modernizáciu a zdrojov v oblasti elektronickej verejnej správy. Akčný plán nebude mať k dispozícii osobitný rozpočet alebo finančné nástroje. Bude však pomáhať pri koordinácii zdrojov financovania a sprievodných opatrení, ktoré sú členským štátom k dispozícii prostredníctvom rôznych programov EÚ. 2.Vízia a základné zásady Vlády členských štátov sa dlhodobo snažia o otvorenosť, flexibilitu a ústretovosť vo vzťahu k občanom a podnikom využívajúcim elektronickú verejnú správu s cieľom zvýšiť svoju efektívnosť a účinnosť a neustále zlepšovať verejné služby. Tento akčný plán sa riadi touto víziou: Do roku 2020 by sa orgány verejnej správy a verejné inštitúcie v Európskej únii mali stať otvorenými, efektívnymi a inkluzívnymi, pričom budú zabezpečovať bezhraničné, personalizované, ľahko použiteľné, komplexné digitálne verejné služby pre všetkých občanov a podniky v EÚ. Využívajú sa inovačné prístupy s cieľom vytvárať a poskytovať lepšie služby v súlade s potrebami a požiadavkami občanov a podnikov. Orgány verejnej správy využívajú príležitosti, ktoré vyplývajú z nového digitálneho prostredia s cieľom uľahčiť ich interakciu so zainteresovanými stranami, ako aj ich vzájomnú interakciu. Sprístupnením údajov a služieb medzi orgánmi verejnej správy v rámci hraníc aj mimo nich sa zvýši ich efektívnosť a uľahčí voľný pohyb občanov a podnikov. Život občanov sa stáva čoraz digitálnejším, čo zvyšuje očakávania v súvislosti s výkonnosťou verejnej správy. Používatelia by sa chceli dozvedieť viac o fungovaní tejto služby a očakávajú väčšiu transparentnosť. Prostredníctvom otvorenosti vo vzťahu k zainteresovaným stranám a ich zapojením do rozhodovania okrem toho orgány verejnej správy nadobudnú dôveryhodnejší a zodpovednejší charakter. Sprístupnenie údajov a služieb verejného sektora tretím stranám v plnom súlade s právnym rámcom na ochranu osobných údajov a súkromia môže ďalej prispieť k rastu a konkurencieschopnosti. Iniciatívy v rámci tohto akčného plánu by sa mali zakladať na zásadách, ktoré majú silnú podporu zo strany zainteresovaných strán. Ide o tieto zásady: Digitálne služby ako štandard: orgány verejnej správy by mali uprednostňovať digitálne poskytovanie služieb (vrátane strojovo čitateľných informácií), (pričom by mali aj naďalej ponechať iné kanály otvorené pre tých, ktorí nie sú pripojení, či už dobrovoľne alebo z nevyhnutnosti). Okrem toho by sa mali verejné služby poskytovať prostredníctvom jednotného kontaktného miesta a prostredníctvom rôznych kanálov. Stačí len raz: verejné správy by mali zabezpečiť, aby občania a podniky poskytli verejnej správe rovnaké informácie len raz. Ak je to možné, úrady verejnej správy prijmú opatrenia zamerané na opakované interné používanie týchto údajov, pričom budú náležitým spôsobom dodržiavať pravidlá ochrany údajov tak, aby to neviedlo k žiadnemu ďalšiemu zaťaženiu pre občanov a podniky. Inkluzívnosť a dostupnosť: orgány verejnej správy by mali vytvoriť digitálne verejné služby, ktoré sú štandardne inkluzívne a zohľadňujú rôzne potreby, ako napríklad potreby starších ľudí a ľudí so zdravotným postihnutím. Otvorenosť a transparentnosť: orgány verejnej správy by si mali medzi sebou vymieňať informácie a údaje a poskytnúť občanom a podnikom možnosť kontroly a opravy vlastných údajov. Mali by umožniť používateľom sledovať administratívne postupy, ktoré sa ich týkajú a do koncipovania a poskytovania služieb by mali zapojiť zainteresované strany (ako sú podniky, výskumníci a neziskové organizácie) a otvoriť sa spolupráci s nimi. Cezhraničné služby ako štandard: orgány verejnej správy by mali príslušné digitálne verejné služby sprístupniť naprieč hranicami a mali by predchádzať ďalšej fragmentácii, čím sa uľahčí mobilita v rámci jednotného trhu.

Interoperabilita ako štandard: verejné služby by mali byť navrhnuté tak, aby fungovali bezproblémovo v rámci jednotného trhu a organizačných štruktúr, opierajúc sa pritom o voľný pohyb údajov a digitálnych služieb v Európskej únii. Dôveryhodnosť a bezpečnosť: jednotlivé iniciatívy by sa nemali obmedzovať len na bežné dodržiavanie právneho rámca na ochranu osobných údajov a súkromia, ako aj bezpečnosti IT, ale mali by tieto prvky začleniť už vo fáze navrhovania. Sú to dôležité predpoklady na zvyšovanie dôvery v digitálne služby a ich zavádzanie. Správne a verejné orgány, podniky a používatelia sami najlepšie vedia, čo potrebujú. Voľba systémov a technológií distribuovaného alebo centralizovaného formátu by mala v plnej miere odzrkadľovať ich výber a potreby, pričom však treba plne rešpektovať dohodnuté požiadavky interoperability. 3.Politické priority V stratégii jednotného digitálneho trhu sa vymedzujú strategické ciele na modernizáciu verejnej správy, dosiahnutie cezhraničnej interoperability a zjednodušenie interakcie s občanmi, ktoré sú zamerané na urýchlenie digitálnej transformácie verejných správ členských štátov a Komisie. Vzhľadom na tieto politické priority sa v tomto akčnom pláne stanovujú konkrétne opatrenia na urýchlenie vykonávania existujúcich právnych predpisov a súvisiaceho zavádzania verejných služieb online. 3.1.Modernizácia verejnej správy pomocou IKT s použitím kľúčových digitálnych nástrojov Z nedávnych ročných prieskumov rastu vyplynulo, že moderné a efektívne orgány verejnej správy musia zabezpečiť rýchle a vysokokvalitné služby pre občanov, ako aj priaznivé podnikateľské prostredie. Orgány verejnej správy musia prebudovať oddelenia, ktoré sa starajú o ich chod, opätovne premyslieť a prepracovať existujúce postupy a služby a sprístupniť svoje údaje a služby iným správam a prípadne podnikom a občianskej spoločnosti. Tieto snahy sa musia opierať o kľúčové digitálne nástroje. Digitálne verejné služby by sa mali zakladať na spoločných a opätovne využiteľných riešeniach a službách opierajúcich sa o dohodnuté normy a technické špecifikácie s cieľom znížiť náklady na vybudovanie a čas na ich zavádzanie, a zvýšiť interoperabilitu. Spoločné chápanie interoperability v celej Európskej únii sa zabezpečuje prostredníctvom európskeho rámca interoperability. Z tejto interoperability môže významne ťažiť cezhraničné investovanie. Pokračuje sa v práci na podporu prechodu verejnej správy členských štátov na plne elektronické verejné obstarávanie, používanie registrov zmlúv a interoperabilných elektronických podpisov. So zreteľom na jednotný európsky dokument pre obstarávanie, systém e-Certis a elektronickú fakturáciu, ako aj koordinovaný prístup k rozvoju vnútroštátnych systémov elektronického verejného obstarávania je cieľom, aby sa do roku 2018 mohli podniky uchádzať o verejné zákazky v celej Európskej únii elektronickou cestou a aby do roku 2019 verejné správy v EÚ akceptovali elektronickú fakturáciu. Na urýchlenie zavádzania elektronickej identifikácie a dôveryhodných služieb pre elektronické transakcie na vnútornom trhu (služby eIDAS) je potrebné ďalšie úsilie všetkých správnych orgánov. Ďalšie opatrenia na zrýchlenie cezhraničného a medzisektorového využívania elektronickej identifikácie (eID) vrátane mobilnej identifikácie a dôveryhodných služieb (najmä elektronického podpisu, autentifikácie webovej lokality a elektronickej doručovacej služby pre registrované zásielky) sa budú zavádzať v podnikoch, ktoré sú vybavené digitálnymi nástrojmi (napr. bankovníctvo, finančníctvo, elektronický obchod a hospodárstvo spoločného využívania zdrojov), ako aj vo verejnom sektore, a to na Európskom portáli elektronickej justície. Komisia tiež preskúma potrebu uľahčiť používanie diaľkovej identifikácie a bezpečnej autentifikácie v oblasti maloobchodných finančných služieb. Opakované používanie verejne prístupných služieb a technických modulov (napríklad elektronickej identifikácie, elektronického podpisu, elektronického prenosu a elektronickej faktúry) členskými štátmi je pre interoperabilitu kľúčové. Dostupnosť týchto služieb je v súčasnosti zaručená prostredníctvom financovania z Nástroja na prepájanie Európy (NPE). Je však potrebné zabezpečiť ich dostupnosť a dlhodobú udržateľnosť nad rámec tohto programu financovania. Komisia preto predstaví spôsob ich udržateľnosti po roku 2020. Opatrenia Komisia: Cieľový dátum 1.Podporí prechod členských štátov na plne elektronické verejné obstarávanie a používanie registrov zmlúv. 2019 2.Urýchli zavádzanie služieb eIDAS vrátane elektronickej identifikácie a elektronického podpisu. 2016 3.Zabezpečí dlhodobú udržateľnosť infraštruktúry cezhraničných digitálnych služieb. 2018 Ako sa oznámilo v stratégii jednotného digitálneho trhu, Komisia plánuje predložiť návrh revidovaného európskeho rámca interoperability do konca roka 2016 a podporí jeho využívanie zo strany vnútroštátnych správnych orgánov s cieľom posilniť interoperabilitu verejných služieb v EÚ. Je potrebné vynaložiť ďalšie úsilie s cieľom zabezpečiť využívanie existujúcich európskych a medzinárodných noriem a technických špecifikácií, ako aj nových príslušných noriem a špecifikácií, ktoré sa v súčasnosti vyvíjajú v rámci plánu pre prioritné normy IKT. Komisia bude s členskými štátmi koordinovať vývoj prototypu európskeho katalógu noriem IKT pre verejné obstarávanie, ktorým sa bude podporovať interoperabilita pri získavaní digitálnych riešení tým, že sa bude odkazovať na spoločné súbory noriem v oblasti IKT a na profily vo výzvach verejných obstarávateľov na predloženie ponúk. Opatrenia Komisia: Cieľový dátum 4.Predloží revidovanú verziu európskeho rámca interoperability a podporí jeho využívanie vnútroštátnymi správnymi orgánmi. 2016 – 2019 5.Bude koordinovať vývoj prototypu európskeho katalógu noriem IKT v oblasti verejného obstarávania. 2017 Vzhľadom na vlastnú digitálnu transformáciu a s cieľom splniť právne záväzky stanovené pre orgány verejnej správy EÚ Európska komisia takisto prijme niekoľko konkrétnych opatrení. Pri vykonávaní svojej regulačnej vhodnosti (REFIT) s cieľom preskúmať existujúce acquis v oblasti vnútorného trhu a/alebo pri vytváraní nových návrhov bude Komisia venovať osobitnú pozornosť interoperabilite a výhodám, ktoré jej môže priniesť účinné využívanie digitálnych technológií. Cieľom je odstrániť zbytočne zložité, papierové alebo zdvojené postupy (napríklad množstvo kontaktných miest, postupov vykazovania, požiadaviek týkajúcich sa výmeny údajov alebo systémov). Vzhľadom na vlastnú digitálnu transformáciu Komisia uverejní svoje údaje na Portáli otvorených dát EÚ, ktorý bude začlenený do Európskeho portálu otvorených dát, zapojí sa do výmeny a opakovaného používania prevádzkových modulov, ako napríklad infraštruktúry digitálnych služieb, ak to bude možné, a uplatní revidovanú verziu európskeho rámca interoperability. Komisia bude pri online interakcii s externými zainteresovanými stranami postupne zavádzať zásadu, aby digitálne služby boli štandardom, a to s použitím služieb eIDAS (v roku 2018), elektronickej fakturácie (v roku 2018) a elektronického obstarávania (v roku 2019). V záujme zníženia administratívnej záťaže bude Komisia zároveň postupne zavádzať zásadu „stačí len raz“ vo vzťahoch s dodávateľmi a prijímateľmi grantov a preskúma možnosti zavedenia zásady „stačí len raz“ aj pre iné zainteresované strany. Komisia posúdi dôsledky možného zavedenia zásady aktualizácie systémov (obnovenie informačných systémov a technológií po uplynutí určitého času, aby zodpovedali stále sa meniacemu technologickému prostrediu a vývoju) vo verejnej správe. Opatrenia Cieľový dátum 6.Komisia využije spoločné stavebné prvky, ako napríklad NPE, infraštruktúry digitálnych služieb a bude dodržiavať európsky rámec interoperability. Postupne zavedie zásadu štandardného používania digitálnych služieb a zásadu „stačí len raz“, elektronickú fakturáciu a elektronické obstarávanie a posúdi dôsledky možného zavedenia zásady aktualizácie systémov. 2016 – 2019 Dodatočné iniciatívy by sa mohli zamerať na zníženie administratívnej záťaže a zlepšenie efektívnosti a účinnosti verejných správ tým, že sa digitálne verejné služby prispôsobia potrebám a stanú sa užívateľsky ústretovejšími alebo prostredníctvom opätovného využívania údajov a služieb medzi orgánmi verejnej správy (v súlade s pravidlami ochrany údajov a súkromia).

Ďalšie iniciatívy by sa mohli zamerať na rozvoj nových spoločných základných modulov, ktoré by doplnili už existujúce nástroje, pričom by sa podporilo ich zavádzanie a posilnilo by sa využívanie cloudových, dátových a počítačových infraštruktúr. Iniciatívy by mohli podporovať aj používanie veľkých dát, internetu vecí, a to napríklad v prípade služieb, pri ktorých sa spracúva veľký objem dát, a v prípade tvorby, vykonávania a presadzovania politík založených na dôkazoch a podporuje sa ich vhodná infraštruktúra. Spoločná cloudová infraštruktúra na hosťovanie služieb elektronickej verejnej správy by mohla pomôcť dosiahnuť výrazné úspory z rozsahu, zlepšiť čas potrebný na ich preniknutie na trh, ako aj sprístupnenie údajov a služieb orgánov verejnej správy. Európska iniciatíva v oblasti cloud computingu ponúkne infraštruktúru pre vedu, ale rozšíri ju aj na orgány verejnej správy, pričom sprístupní bezprecedentný dátový a počítačový výkon s cieľom poskytnúť lepšie služby na všetkých úrovniach (od miestnej cez celoštátnu až po úroveň EÚ). 3.2.Zabezpečenie cezhraničnej mobility prostredníctvom interoperabilných verejných digitálnych služieb Jednotný trh EÚ nemôže efektívne fungovať bez cezhraničných digitálnych verejných služieb. Tieto služby uľahčujú prístup k trhom, zvyšujú dôveru v jednotný trh a stimulujú hospodársku súťaž na tomto trhu. Orgány verejnej správy by podnikom mali pomáhať pôsobiť online naprieč hranicami v rámci jednotného trhu a zjednodušiť prístup k informáciám v súlade s právom obchodných spoločností a podnikov EÚ. Zároveň by podnikom mali uľahčiť začatie podnikateľskej činnosti a umožniť im rásť a vykonávať činnosť v iných členských štátoch prostredníctvom komplexných elektronických verejných služieb. Na dosiahnutie týchto politických priorít sa do tohto akčného plánu zahrnulo niekoľko konkrétnych opatrení s cieľom prispieť k vytváraniu cezhraničných verejných správ, ktoré zabezpečujú priaznivé prostredie pre podnikanie, a posilniť mobilitu občanov. V súčasnosti informácie v oblasti jednotného trhu, poradenstvo, mechanizmy riešenia problémov, kontaktné miesta a postupy nefungujú ako celok, ale sú roztrúsené, neúplné, nedostatočne prepojené a nie vždy ústretové voči používateľom, a to na úrovni EÚ, ako aj na vnútroštátnej úrovni. Pre používateľov je preto zložité nájsť správne informácie a potrebnú pomoc. Komisia preto navrhne vytvoriť jednotnú digitálnu bránu, pričom bude vychádzať z existujúcich portálov, kontaktných miest a sietí, čím sa rozšíria, zlepšia a zjednodušia všetky služby zabezpečujúce informácie, pomoc a riešenie problémov, ktoré sú potrebné na efektívne cezhraničné fungovanie. Používatelia tak budú môcť v plnej miere uskutočniť najčastejšie používané vnútroštátne postupy online. Komisia vytvorí z Európskeho portálu elektronickej justície jednotné kontaktné miesto, pokiaľ ide o informácie o európskej justícii a prístup k súdnym konaniam v členských štátoch. V roku 2016 sa v tejto súvislosti zavedú do prevádzky nástroje priamej komunikácie medzi občanmi a súdmi v iných členských štátoch (e-CODEX), ako aj európsky identifikátor judikatúry (vyhľadávací nástroj ECLI). Ďalší vývoj bude nadväzovať na viacročný akčný plán týkajúci sa európskej elektronickej justície na obdobie rokov 2014 – 2018. Komisia bude naďalej spolupracovať s členskými štátmi na zriadení povinného prepojenia obchodných registrov všetkých členských štátov s cieľom umožniť prístup k určitým informáciám o obchodných spoločnostiach registrovaných v členských štátoch prostredníctvom Európskeho portálu elektronickej justície a zabezpečiť, aby všetky obchodné registre EÚ mohli navzájom elektronicky komunikovať bezpečným a chráneným spôsobom. Zvýši sa tým dôvera v jednotný trh prostredníctvom transparentnosti a aktualizovaných informácií o spoločnostiach a zníži sa tým záťaž pre podniky. Komisia bude ďalej rozvíjať elektronické prepojenie insolvenčných registrov na účely zvýšenia transparentnosti a právnej istoty na vnútornom trhu. Nariadením 2015/848 sa členským štátom ukladá povinnosť vytvoriť vlastné vnútroštátne elektronické insolvenčné registre do roku 2018, zatiaľ čo vzájomné prepojenie insolvenčných registrov sa stanovuje na rok 2019. Tieto registre budú k dispozícii na Európskom portáli elektronickej justície. Jednoduchšie a menej náročné riešenia pre podniky by sa dosiahli lepším využívaním digitálnych nástrojov na dodržiavanie požiadaviek týkajúcich sa práva obchodných spoločností v rôznych fázach životného cyklu spoločnosti. Okrem návrhu týkajúceho sa spoločností s jediným spoločníkom Komisia v rámci iniciatívy načrtnutej v stratégii jednotného trhu zváži ďalšie spôsoby na uľahčenie využívania digitálnych riešení počas celého životného cyklu spoločnosti, najmä v súvislosti s registračnými postupmi online a elektronickým zaraďovaním dokumentov a informácií spoločnosti do obchodných registrov, a to aj v cezhraničnom kontexte. Komisia navrhne právne predpisy na rozšírenie jednotného elektronického mechanizmu registrácie a platieb DPH pre cezhraničný online predaj fyzického tovaru medzi podnikmi a spotrebiteľmi s cieľom znížiť administratívnu záťaž, ktorá predstavuje jednu z hlavných prekážok pre podnikateľské subjekty pôsobiace cezhranične. Ako bolo oznámené v rámci jednotného digitálneho trhu, rozsiahly pilotný projekt na cezhraničné zavedenie zásady „stačí len raz“ vo vzťahu medzi podnikmi a verejnou správou sa spustí v roku 2016, a to s účasťou členských štátov. Okrem toho Komisia zriadi európske jednotné kontaktné miesto, ktoré sa zameria aj na zásadu „stačí len raz“ na účely vykazovania v námornej doprave. V širších súvislostiach Komisia v súčasnosti pracuje na digitalizácii prepravných dokladov pre všetky druhy dopravy a na podpore ich prijatia verejnými orgánmi. Opatrenia Komisia: Cieľový dátum 7.Predloží návrh na zriadenie jednotnej digitálnej brány. 2017 8.Z Európskeho portálu elektronickej justície vytvorí jednotné kontaktné miesto poskytovania informácií o otázkach týkajúcich sa európskej justície. 2016 9.V spolupráci s členskými štátmi zabezpečí povinné prepojenie všetkých obchodných registrov členských štátov. 2017 10.Ďalej rozvinie elektronické prepojenie insolvenčných registrov. 2019 11.Predstaví iniciatívu na uľahčenie využívania digitálnych riešení počas celého životného cyklu podniku. 2017 12.Predloží legislatívny návrh na rozšírenie jednotného elektronického mechanizmu registrácie a platieb DPH. 2016 13.Spustí pilotný projekt týkajúci sa zásady „stačí len raz“ pre podniky. 2016 14.Vytvorí jednotné kontaktné miesto na účely vykazovania v námornej doprave a digitalizuje elektronické prepravné dokumenty. 2018 Na podporu cezhraničnej mobility občanov Komisia zriadi elektronickú výmenu informácií o sociálnom zabezpečení (EESSI), ktorá umožní prepojenie medzi správnymi orgánmi zodpovedajúcimi za riadenie sociálneho zabezpečenia na účely elektronickej výmeny údajov medzi 32 krajinami. Účelom EESSI je posilniť ochranu občianskych práv prostredníctvom elektronickej výmeny osobných informácií o sociálnom zabezpečení v EÚ medzi príslušnými orgánmi členských štátov. Komisia bude ďalej rozvíjať Európsky portál pre pracovnú mobilitu EURES, pričom bude ponúkať viac služieb pre uchádzačov o zamestnanie a zamestnávateľov a zvyšovať integráciu medzi systémami verejných služieb zamestnanosti a portálom aj prostredníctvom výmeny profilov uchádzačov o zamestnanie (životopisov). Uľahčí sa tým mobilita uchádzačov o zamestnanie v EÚ. Komisia bude podporovať členské štáty pri vývoji služieb elektronického zdravotníctva, ktoré tiež umožňujú cezhraničnú výmenu elektronických lekárskych predpisov na základe usmernení o elektronických predpisoch prijatých v rámci siete elektronického zdravotníctva a riešení v oblasti telemedicíny a telemonitorovania, najmä na úspešné poskytovanie starostlivosti zo strany európskych referenčných sietí. Okrem toho podporí sieť elektronického zdravotníctva pri vypracovaní správy a usmernení, ktoré sa týkajú elektronického prístupu občanov k údajom týkajúcim sa ich zdravia. Opatrenia Komisia: Cieľový dátum 15.Dokončí zriadenie systému elektronickej výmeny informácií o sociálnom zabezpečení. 2019 16.Bude ďalej rozvíjať Európsky portál pre pracovnú mobilitu EURES. 2017 17.Podporí členské štáty v rozvoji cezhraničných služieb elektronického zdravotníctva. 2016 – 2018 Budúce iniciatívy navrhované v rámci tejto priority by sa mohli zameriavať na poskytovanie bezproblémových cezhraničných služieb občanom v súvislosti s ich „životnými udalosťami“ (napr. zmena pracovného miesta, sťahovanie alebo uzavretie manželstva) a podnikom, uľahčujúc im tak prvé kroky v oblasti podnikania, rozširovanie a vykonávanie činnosti v iných členských štátoch. Ďalšie iniciatívy v rámci tejto priority by sa mali zameriavať aj na zlepšenie kvality existujúcich služieb elektronickej verejnej správy poskytovaných občanom a podnikom z iných členských štátov. 3.3.Uľahčenie digitálnej interakcie medzi orgánmi verejnej správy a občanmi/podnikmi pre vysokokvalitné verejné služby Nové digitálne prostredie ponúka príležitosti na uľahčenie interakcie občanov, podnikov a mimovládnych organizácií s orgánmi verejnej správy. Verejné služby vysokej kvality sú spojené s konkurencieschopnosťou a majú vplyv na to, kde sa investície uskutočňujú. Nedávne skúsenosti preukázali, že existuje sľubný potenciál poskytovať takéto vysokokvalitné verejné služby prostredníctvom posilnenia účasti podnikov a občanov, ako aj výskumných pracovníkov pri ich navrhovaní a uskutočňovaní, a prostredníctvom zabezpečenia spätnej väzby na prípadné zlepšenie. To má za následok ďalšie znižovanie byrokracie, zjednodušenie používania, zníženie nákladov na poskytovanie.